"În cursul zilei de luni, 14 mai a.c., preşedintele PNL va avea o întrevedere cu preşedintele Uniunii Creştin-Democrate (CDU), cancelarul Angela Merkel, începând cu ora 13.00. Marţi, 15 mai a.c., preşedintele PNL se va întâlni, la ora 14.30, cu preşedintele Konrad-Adenauer-Stiftung, Norbert Lammert, fost preşedinte al Bundestag, precum şi cu secretarul general adjunct, Gerhard Wahlers, director al Departamentului pentru cooperare europeană şi internaţională al Konrad-Adenauer-Stiftung. Totodată, delegaţia PNL va mai avea întrevederi cu reprezentanţi ai mediului de afaceri german, reprezentanţi ai guvernului federal pe probleme de energie şi ai grupului parlamentar CDU/CSU din Budestag, dar şi cu românii din Diaspora", au anunţat reprezentanţii PNL, într-un comunicat de presă.

Potrivit sursei citate, vizita este "rezultatul colaborării foarte bune pe care PNL o are cu Uniunea Creştin-Democrată din Germania, în cadrul Partidului Popular European, deplasarea delegaţiei PNL fiind realizată în urma invitaţiei Fundaţiei Konrad-Adenauer-Stiftung".

Din delegaţia PNL care efectuează vizita în Germania în intervalul 13-16 mai fac parte secretarul general al partidului, Robert Sighiartău, purtătorul de cuvânt al PPE, Siegfried Mureşan, vicepreşedinţii PNL Vlad Nistor şi Cristian Buşoi, europarlamentarul PNL, Daniel Buda.

Preşedintele PNL, Ludovic Orban, a declarat, pe 10 mai pentru MEDIAFAX, că va efectua o vizită în Germania, unde urmează să aibă o întânire cu cancelarul Angela Merkel, însă nu a fost stabilit dacă ulterior va exista o declaraţie comună de presă sau dacă doar liderul liberal va susţine o conferinţă de presă.

"Plec într-o vizită oficială în Germania. Plec pe 13 mai şi mă întorc pe 16 mai. (...) Voi face declaraţii de presă după ce mă voi întâlni cu doamna cancelar Angela Merkel. Încă nu am stabilit dacă vor fi declaraţii comune, dar indiferent cum va fi eu o să dau o declaraţie", a spus Orban pentru MEDIAFAX.

Liderul PNL a mai declarat că în luna iunie va avea deplasări în Franţa şi Spania.